เอไอเอสรับครึ่งหลังรายได้หด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ADVANC ชี้ครึ่งปีหลังรายได้ชะลอตัว เหตุฐานรายได้ครึ่งปีแรกสูง 6.4% ซ้ำเศรษฐกิจฟื้นตัวช้าลง แต่รับปากปันผลทั้งปี 6.30 บาท
นายพรรัตน์ เจนจรัสสกุล ผู้ช่วยกรรมการผู้อำนวยการ ส่วนงานวางแผนและวิเคราะห์การตลาด บริษัท แอดวานซ์ อินโฟร์ เซอร์วิส (ADVANC) หรือเอไอเอส เปิดเผยว่า รายได้ในช่วงครึ่งปีหลังจะชะลอตัวลงจากครึ่งปีแรก เนื่องจากเศรษฐกิจฟื้นตัวในอัตราชะลอลงจากในช่วง 6 เดือนแรก แต่ทั้งปีนี้บริษัทยังคาดว่ารายได้จะเติบโต 5% จากปีก่อนมีรายได้ 1.03 แสนล้านบาท
ทั้งนี้ ADVANC เพิ่งปรับเพิ่มประมาณการตัวเลขหลายตัวของปีนี้ หลังผลประกอบการไตรมาส 2 ออกมา โดยเพิ่มเป้ารายได้โต 5% จากเดิม 3% เพิ่มเป้าอัตรากำไรก่อนดอกเบี้ย ภาษี ค่าเสื่อม (อิบิตดามาร์จิน) เป็น 45% จาก 44% และเพิ่มประมาณการกระแสเงินสดเป็น 18% จาก 12% หรือจะเห็นตัวเลขกระแสเงินสดมากกว่า 4 หมื่นล้านบาท เมื่อเทียบกับปีก่อนอยู่ที่ 3.6 หมื่นล้านบาท 
นายพรรัตน์ กล่าวต่อว่า ปีนี้คาดว่าบริษัทจะไม่จ่ายเงินปันผลพิเศษ 5 บาทต่อหุ้นเหมือนปีก่อน เพราะปีที่ผ่านมาบริษัทกู้เงินจำนวนมากเพื่อเตรียมลงทุน 3จี แต่การประมูลเลื่อนเลยนำมาจ่ายปันผลแทน แต่ปีนี้บริษัทต้องลงทุนด้าน 3จี โดยราคาเริ่มต้นใช้ยื่นซองประมูลอยู่ที่ 1.28 หมื่นล้านบาท และโครงการลงทุนโครงข่ายต่อ เนื่องที่ทั้งปีวางไว้ 6,200 ล้านบาทแต่ครึ่งปีแรกใช้ไปเพียง 2,288 ล้านบาท
อย่างไรก็ดี ปีนี้บริษัทยังคงรักษาระดับการจ่ายเงินปันผลไว้ที่ปีละ 6.3 บาทต่อหุ้น เหมือนทุกปีที่ผ่านมา เพราะปกติการจ่ายปันผลระดับนี้ต้องมีกระแสเงินสด 1.81.9 หมื่นล้านบาท ซึ่งปัจจุบันบริษัทมีระดับกระแสเงินสดอยู่ที่ 2.3 หมื่นล้านบาท
สำหรับการประมูล 3จี บริษัทยังไม่สรุปว่าจะให้บริษัทลูกประมูลหรือประมูลเอง แต่คาดว่าจะยื่นรายชื่อประมูลได้ในเดือน ส.ค.นี้ และเปิดประมูลใบอนุญาตได้ในปลายเดือน ก.ย. และหลังจากนั้น 45 วัน บริษัทจะเริ่มลงทุนได้ และปกติหลังได้รับใบอนุญาตประกอบกิจการ 46 เดือน บริษัทก็จะเริ่มให้บริการ 3จี แก่ลูกค้าได้
นายพรรัตน์ กล่าวถึงกรณีที่ร่างประกาศคณะกรรมการกิจการโทรคมนาคมแห่งชาติ (กทช.) ว่าด้วยการกำหนดข้อห้ามการกระทำที่มีลักษณะเป็นการครอบงำกิจการโดยคนต่างด้าว ซึ่งห้ามต่างชาตินั่งตำแหน่งผู้บริหารนั้น ยังไม่มีผลกระทบต่อบริษัทอย่างมีนัยสำคัญ เพราะต้องเปิดรับฟังความคิดเห็นในวันที่ 20 ส.ค.นี้ ซึ่งวันนั้น ADVANC จะยื่นข้อเสนอให้ระบุความชัดเจนของตำแหน่งผู้บริหารว่าควรอยู่ระดับใดบ้าง เพราะในร่างฯ ระบุตำแหน่งผู้บริหารหลายตำแหน่ง และลงท้ายด้วยคำว่าเป็นต้น จึงไม่แน่ใจว่าอนาคตจะเพิ่มตำแหน่งผู้บริหารอื่นๆ อีกหรือไม่